Po analizi tveganja je bilo pripravljenih 10 dolgoročnih strateških ocen, štiri četrtletna poročila in 160 analitskih izdelkov v podporo skupnim operacijam (vključno s tedenskimi predstavitvami), 47 poročil drugih vrst, vključno s predstavitvami za upravo Agencije in prispevki za druge organizacije ali institucije. Organizirani so bili štirje običajni sestanki mreže za analizo tveganja Agencije (FRAN) in štiri regionalna strokovna srečanja. Nadalje so bile razvite Frontexova mreža za analizo tveganja in regionalne mreže za izmenjavo podatkov. Izvedenih je bilo 14 usposabljanj v okviru projekta Frontexove skupnosti analitikov za meje (Frontex Borders Analytical Community), ki se jih je udeležilo skupaj 232 analitikov iz držav članic in z oddelka za analizo tveganja.

V letu 2010 je oddelek za skupne operacije organiziral 17 skupnih operacij, ki so se izvajale v okviru petih programov, devet pilotnih projektov, 40 skupnih operacij vračanja in štiri konference. Poleg tega je bila v Grčiji izvedena operacija skupine za hitro posredovanje na mejah (RABIT). Skupno število dni delovanja se je povečalo za 27 % in je doseglo 6 471. Oddelek za skupne operacije je prispeval tudi k pripravi pilotnega projekta za ustanovitev operativnega urada Frontex v Pireju.

Oddelek za usposabljanje je v letu 2010 v okviru treh programov, ki obsegajo 18 projektov, organiziral 176 dejavnosti, pri katerih je sodelovalo 4 015 udeležencev (strokovnjaki za usposabljanje, pripravniki itn.); zainteresirane strani so v dejavnosti usposabljanja skupaj vložile približno 11 000 delovnih dni.

Oddelek za združene vire je v letu 2010 izvedel devet projektov za izboljšanje uspešnosti operacij Agencije. Na koncu leta 2010 je oddelek za združene vire usklajeval izvedbo operacije skupine za hitro posredovanje na mejah (567 razporejenih uradnikov, 19 186 delovnih dni, 68 kosov opreme, 5 371 dni delovanja).

Situacijski center Agencije je zagotavljal spremljanje razmer z izdajo 500 poročil o stanju, zgodnjih opozoril in 14 poročil za ozaveščanje o misijah za zunanje in notranje stranke. Dnevno glasilo se je posredovalo na 350 uporabniških računov, med katerimi je veliko zunanjih portalov, ki informacije posredujejo še mnogo več zunanjim strankam. Situacijski center Agencije je kot edina kontaktna točka za izmenjavo informacij upravljal približno 20 000 pošiljk korespondence in uvedel Frontex-One-Stop-Shop (FOSS), spletni informacijski portal, ki ga uporablja 30 držav in 900 uporabnikov. Poleg intenzivne podpore programu EUROSUR so bile začete druge dejavnosti upravljanja projektov, usmerjene v avtomatizacijo izmenjave podatkov, spremljanja razmer in medijev ter storitev poročanja.

V letu 2010 je oddelek za raziskave in razvoj organiziral 32 sestankov. Sodeloval je pri približno 110 notranjih in zunanjih delavnicah, konferencah in delovnih sestankih. Oddelek za raziskave in razvoj je pripravil deset poročil, tri objave in en dokument s smernicami. Začel je pet novih projektov in nadaljeval z izvajanjem projektov iz let 2008 in 2009. Leta 2010 so bile naročene štiri študije (ki bodo zaključene leta 2011) in podpisane štiri pogodbe v zvezi z EUROSUR in projektom za obveščanje in komunikacijo.

Sodelovanje s tretjimi državami je obsegalo zaključek delovnega dogovora s kanadsko mejno agencijo (Canada Border Services Agency) in memorandum s službo za usklajevanje sveta poveljnikov mejnih enot CIS (Coordination Service of CIS Border Troop Commanders Council). Podpisani so bili tudi načrti za sodelovanje s Hrvaško, Ukrajino, ZDA in Belorusijo. Pri dejavnostih, ki jih usklajuje Frontex, je bila dosežena povečana udeležba vseh partnerjev iz tretjih držav.

Sodelovanje z organi EU in mednarodnimi organizacijami je bilo nadalje razvito. Do konca leta 2010 so bili podpisani delovni dogovori z Europolom, Interpolom, situacijskim centrom generalnega sekretariata Sveta (SGC SitCen), Cepolom, Mednarodno organizacijo za migracije (IOM), Mednarodnim centrom za razvoj migracijske politike (ICMPD), UNHCR, EMSA, CFCA in FRA. Z GD JLS je bil podpisan memorandum o soglasju za razvoj informacijskega in usklajevalnega omrežja ICONet, z delovno skupino za carinsko sodelovanje CCWP je bil dosežen dogovor o dokumentu Sveta o mehanizmu usklajevanja. Izvajanje načrta za sodelovanje z Europolom in IOM poteka. Začeli so se pogovori o podpisu delovnih dogovorov s centrom za demokratični nadzor nad oboroženimi silami (DCAF), Skupnim raziskovalnim središčem (JRC) in Eurojustom kot tudi z Mednarodno organizacijo civilnega letalstva, ki bodo zaključeni leta 2011.